## Justícia incorpora 19 tècnics per a reforçar la tramitació de les ajudes sol·licitades pels afectats de la DANA i agilitzar el seu pagament

*** Se sumaran als tècnics de Conselleria que s’encarreguen de comprovar la documentació aportada en les sol·licituds i de tramitar les resolucions per al pagament de les ajudes
* Quan l’alerta de meteorologia ho permeta, s’obrirà una nova oficina a l’Alcúdia, amb la qual cosa la xarxa actual s’ampliarà a 17**

La Conselleria de Justícia i Interior incorporarà 19 tècnics per a reforçar la tramitació de les ajudes sol·licitades pels afectats de la DANA i així poder agilitzar el seu pagament. Estos professionals se sumaran a l’equip destinat a esta labor des de l’obertura de les oficines.

Els tècnics, amb qualificació professional administrativa o d’auxiliar administrativa, han iniciat un curs de formació sobre el sistema informàtic i sobre el procés que es realitza per a la validació d’estes sol·licituds. Eixa formació s’està duent a terme amb la finalitat que puguen sumar-se esta mateixa setmana a l’equip tècnic de Conselleria, que ja està treballant a comprovar la documentació aportada pels ciutadans i a tramitar el pagament de les ajudes.

Amb la incorporació d’estos tècnics es perseguix agilitzar la tramitació administrativa de les sol·licituds d’ajuda i acurtar els terminis de pagament.

Les ajudes de concessió directa que s’estan tramitant són les incloses en el Decret 163/2024, de 4 de novembre, del Consell, per a pal·liar la pèrdua de béns i estris de primera necessitat de les persones físiques, i que ascendixen a 6.000 euros per vivenda afectada. A mesura que es van rebent les sol·licituds d’estes ajudes es procedix a la seua tramitació i pagament als afectats durant els dies següents. Fins al moment, s’han rebut al votant de 19.000 sol·licituds

**Tancament oficines de coordinació de la postemergència per la DANA**

Les 16 oficines de coordinació postemergència habilitades a Alaquàs, Albal, Aldaia, Alfafar, Algemesí, Alginet, Benetússer, Carlet, Catarroja, Chiva, Massanassa, Paiporta, Picanya, Sedaví, Turís i Utiel per a facilitar la tramitació de sol·licituds als ciutadans dels municipis afectats per la DANA, romanen tancades este dimecres i mentres dure l’alerta meteorològica decretada per fortes pluges i vent en la província de València.

La sol·licitud de les ajudes es pot fer en qualsevol cas de manera telemàtica, a més de presencialment a través d’esta xarxa d’oficines, en les quals, a més d’informar, es facilita el servici d’acompanyament per a la tramitació d’estes sol·licituds.

Quan la meteorologia ho permeta, s’obrirà també una altra oficina més en el municipi de l’Alcúdia.

Fecha: 13/11/2024